FI Euroopan unionin virallinen lehti CE 70/18

(2004/C 70 E/020)

KIRJALLINEN KYSYMYS E-3746/02

esittäjä(t): Olivier Dupuis (NI) komissiolle

(20. joulukuuta 2002)

Aihe: Tiibet/Kiina: Tenzin Deleg Rinpochen ja Lobsang Dhondupin kuolemantuomio

Länsi-Kiinassa sijaitsevan Sichuanin maakunnan tuomioistuin on tuominnut kuolemaan merkittävän tiibetiläisen munkin Tenzin Deleg Rinpochen sekä hänen avustajansa Lobsang Dhondupin oikeuden- käynnissä, jota lukuisat kansainväliset järjestöt pitävät täysin epäoikeudenmukaisena. Kiinan viranomaiset eivät ole antaneet mitään tietoja Rinpochen ja Dhondupin oikeudenkäynnin yksityiskohdista, mutta yksi toisen tuomitun vanhemmista oli Radio Free Asian mukaan vahvistanut, ettei heille ollut annettu oikeutta käyttää asianajajaa. Kommunistiset paikallisviranomaiset olivat syyttäneet Tenzin Deleg Rinpochea ja Lobsang Dhondupia pommi-iskujen sarjasta: kahdesta Ganzen alueella Sichuanissa viime vuonna tehdystä iskusta ja yhdestä maakunnan pääkaupungissa Chengdussa tehdystä iskusta. Viranomaiset perustivat syytteet erään Rinpochen entisen avustajan lausuntoihin. Avustaja oli todistanut, että Rinpoche oli antanut yhden iskuista hänen hoidettavakseen. Rinpoche oli myös itse 7. huhtikuuta 2002 tapahtunutta pidätystään seuranneen vankeuden aikana ”tunnustanut”, että hän olisi johtanut tätä iskua sekä kuutta muuta Ganzessa aiemmin tehtyä selvittämätöntä iskua.

Eri lähteet muun muassa Kiinan kansantasavallassa arvelevat, että Rinpoche ja Dhondup oli saatettu ottaa kohteiksi, koska he toimivat aktiivisesti rauhan puolesta. Kiinan viranomaiset ovat viime vuosina pitäneet Rinpochen tiukassa valvonnassa. He yrittivät pidättää Rinpochen vuonna 1998 hänen yritettyään perustaa luostarin ilman virallista lupaa ja johdettuaan protesteja erään paikallisen metsäyhtiön alueella tekemiä hakkuita vastaan.

Mitä tietoja komissiolla on Tenzin Deleg Rinpochen ja Lobsang Dhondupin oikeudenkäynnistä? Mihin toimiin se aikoo ryhtyä, jotta heidän asiansa otettaisiin välittömästi uudelleen käsittelyyn, jossa noudatetaan oikeudenmukaisen oikeudenkäynnin kansainvälisiä normeja? Onko komissio ilmoittanut virallisesti paheksuntansa siitä, että Kiinan toimivaltaiset viranomaiset ovat räikeästi rikkoneet Tenzin Deleg Rinpochen ja Lobsang Dhondupin perusoikeuksia? Onko komissio tietoinen siitä, että Kiinan viranomaisten suhtautuminen tähän asiaan on täydellisessä ristiriidassa sen kanssa, että nämä samaiset viranomaiset ovat antaneet länsimaiden edustajille ja maanpaossa toimivalle Tiibetin hallinnolle merkkejä vuoropuhelusta Dalai-laman kanssa kutsumalla muutama kuukausi sitten Kiinaan ja Tiibetiin kaksi Dalai-laman erityisedustajaa?

Chris Pattenin komission puolesta antama vastaus

(10. helmikuuta 2003)

Komissiolle on ilmoitettu kuolemantuomiosta, joka on langetettu kahdelle tiibetiläiselle, Tenzin Delek Rinpochelle ja Lobsang Dhondupille 2. joulukuuta 2002, koska heidän väitetään osallistuneen pommi-iskuun. Komissio on myös tietoinen näytöstä, johon tuomio perustuu, sekä tavasta, jolla oikeudenkäynti toteutettiin.

Euroopan unioni ilmaisi välittömästi huolestuneisuutensa Kiinan viranomaisille ja on ollut useita kertoja virallisessa yhteydessä Kiinan viranomaisiin kahden tuomitun tiibetiläisen puolesta. Komissio on myös tietoinen siitä, että Yhdysvallat ja Australia ovat olleet yhteydessä Kiinan viranomaisiin kyseisten tiibetiläisten auttamiseksi.

Komission saamien tietojen mukaan kyseiset kaksi tiibetiläistä ovat valittaneet tuomioista, minkä vuoksi tuomioita ei voida panna täytäntöön, ennen kuin ne on käsitelty Kiinan kansantuomioistuimessa.

Komissio jatkaa tämän asian ja Tiibetin yleisen ihmisoikeustilanteen tiivistä seurantaa.